**30/10/2024**

**Δημόσιο Ψηφιακό Φροντιστήριο για τα πανελλαδικώς εξεταζόμενα μαθήματα**

Αγαπητοί/ές μαθητές/ήτριες της Γ΄ Λυκείου,

To Υπουργείο Παιδείας, Θρησκευμάτων και Αθλητισμού ετοίμασε και έχει ξεκινήσει αυτή τη σχολική χρονιά μια σύγχρονη, καινοτόμα υπηρεσία: το Δημόσιο Ψηφιακό Φροντιστήριο.

Στο Ψηφιακό Φροντιστήριο έχει δωρεάν πρόσβαση κάθε υποψήφιος/α μαθητής/ήτρια ώστε να προετοιμαστεί για την εισαγωγή στην Τριτοβάθμια Εκπαίδευση.

Η λειτουργία του ξεκίνησε την Τρίτη, 17/09/2024 και έκτοτε παρακολουθείται σταθερά από χιλιάδες μαθητές.

Ακριβή ενημέρωση για την εγγραφή σας και όλη τη διαδικασία, βήμα - βήμα θα βρείτε στο επισυναπτόμενο αρχείο.

**Τι είναι το Δημόσιο Ψηφιακό Φροντιστήριο;**

Το Δημόσιο Ψηφιακό Φροντιστήριο καθημερινά, τις απογευματινές ώρες παρέχει υψηλής ποιότητας ζωντανές εξ αποστάσεως διδασκαλίες για το σύνολο της ύλης των πανελλαδικά εξεταζόμενων μαθημάτων της Γ΄ τάξης των ΓΕ.Λ και ΕΠΑ.Λ με σκοπό να υποστηρίζονται δωρεάν όλοι/ες οι μαθητές/ήτριες, όπου κι αν κατοικούν.

Συμπεριλαμβάνονται όλα τα Ειδικά Μαθήματα, όπως Γραμμικό και Αρχιτεκτονικό σχέδιο, ξένες γλώσσες, μουσική, κλπ.

Κάθε υποψήφιος/α εισαγωγής στην Τριτοβάθμια Εκπαίδευση, κάθε μαθητής/ήτρια της Γ΄ Λυκείου από όλη την Ελλάδα έχει τη δυνατότητα να παρακολουθεί από το σπίτι του κατά τις απογευματινές ώρες, ζωντανά, παραδόσεις στα εξεταζόμενα μαθήματα.

Εκπαιδευτικοί για το δημόσιο ψηφιακό φροντιστήριο με εμπειρία στη διδασκαλία των πανελλαδικώς εξεταζόμενων μαθημάτων και στην εξ αποστάσεως εκπαίδευση παρέχουν στους μαθητές διδασκαλίες στα 45 μαθήματα που εξετάζονται πανελλαδικά τον Ιούνιο στα Γενικά και στα Επαγγελματικά Λύκεια. Επίσης, η διδασκαλία αφορά και μαθήματα για μαθητές/ήτριες της Ειδικής Αγωγής και Εκπαίδευσης.

Το πρόγραμμα όλης της εβδομάδας με τις ώρες διδασκαλίας, επαρκείς για κάθε μάθημα, βρίσκεται αναρτημένο στην ιστοσελίδα <https://streaming.digitalschool.gov.gr/>

**Με την εγγραφή σας έχετε τη δυνατότητα:**

1. Παρακολούθησης σε ζωντανό χρόνο της παράδοσης των μαθημάτων, που σας ενδιαφέρουν, με αξιοποίηση σύγχρονων ψηφιακών διδακτικών μέσων από τον χώρο σας.
2. Ασύγχρονης εξ αποστάσεως υποστήριξης μέσω ψηφιακής πλατφόρμας για καθημερινή επαφή με τους καθηγητές σας για :

* τη διατύπωση ερωτήσεων και αποριών, που απαντώνται από τους καθηγητές σας
* την πρόσβαση σε αναρτημένο ψηφιακό υλικό που περιλαμβάνει ασκήσεις, εργασίες, διαγωνίσματα για περαιτέρω εξάσκηση και κατανόηση της ύλης
* την παρακολούθηση του βιντεοσκοπημένου μαθήματος για επανάληψη και εμπέδωση, όσες φορές και όποτε θέλετε
* τη συνεχή παρακολούθηση της προόδου σας μέσω προγραμματισμένων διαγωνισμάτων για την έγκαιρη εντόπιση αδυναμιών
* την προσομοίωση εξέτασης σε θέματα Πανελλαδικών Εξετάσεων
* τη συνεχή εξατομικευμένη και ομαδική ανατροφοδότηση

**Τι εξοπλισμό χρειάζεται να έχετε:** Δεν χρειάζεται εξειδικευμένος εξοπλισμός. Αρκεί να διαθέτετε έναν υπολογιστή και καλή σύνδεση στο διαδίκτυο.

Σας ευχόμαστε καλή πρόοδο και καλή επιτυχία στην προσπάθειά σας και σας διαβεβαιώνουμε ότι το Υπουργείο Παιδείας, Θρησκευμάτων και Αθλητισμού βρίσκεται στο πλευρό σας για να υποστηρίξει δωρεάν τη μεθοδική και αποτελεσματική προετοιμασία σας για τις Πανελλαδικές Εξετάσεις.